[Foto’s] Krejcir se luukse eiendomme onder die hamerKrejcir se luukse huis in Bedfordview. Foto: michaeljames.co.za Die Tsjeggiese voortvlugtige se eiendomme sal op 28 November opgeveil word terwyl hy steeds agter tralies is in die Zonderwater-gevangenis. ’n Bewaringsbevel is uitgereik vir Krejcir se berugte vierverdiepinghuis in Kloofweg in Bedfordview en sy grasdakhuis op die oewer van die Vaalrivier. Die Suid-Afrikaanse Inkomstediens (SAID) het in Mei verlede jaar die bevel in die hooggeregshof in Pretoria bekom teen Groep 2 Beleggings en 15 ander respondente wat glo met Krejcir verbind word. Die bevel het verseker dat Krejcir se bates, sowel as sy vrou s’n en verskeie saketrusts en -entiteite onder kuratorskap geplaas word. Die SAID het aangevoer dat Krejcir Groep 2 Beleggings gebruik het om die luukse eiendomme te koop en dat die maatskappy bloot ŉ front was om twyfelagtige transaksies aan te gaan. Daar word ook beweer dat Krejcir nie sy inkomste volledig verklaar het nie en ŉ netwerk van maatskappye gebruik het om nie inkomstebelasting te betaal nie. – Met vergunning van The Times vir TMG Digital